**Beirniadaeth Cystadleuaeth y Gadair**

**Beirniaid: Tudur Hallam a Grug Muse**

1af – Ina

2il – Yr Haul ar y Bryn

3ydd – Calliope

Gofynnwyd am gerdd neu gerddi heb fod dros 100 llinell ar y testun ‘Tywod’, a daeth 11 ymgais i law. O blith y cynigion hynny, dim ond saith ohonynt a roes gynnig go iawn am y Gadair, gan fod cerddi tri o’r ymgeiswyr yn hynod fyr, ac mae un arall wedi cyflwyno cerdd a oedd yn rhy hir. Biti garw.

Trueni fod cerdd **Ebrill** yn rhy hir. Mae’n 117 o linellau o hyd, ac felly gryn dipyn yn hwy na’r terfyn gosodedig o 100 llinell. Ceir yma ddelweddau byw a meistrolaeth dros y mesur rhydd:

Y plant mor fympwyol â’r tywydd,

Mor rymus â’r tonnau,

Yn ddiniwed, yn ddinistriol, yn ddi-fai

Yn eu hieuenctid,

Dyma nhw’n magu tywysogaeth o gestyll tywod,

Y twmpathau hyn o aur yn lluosi,

Yn atgenhedlu,

Cyn i natur y plant droi, fel y gwynt,

A’r cestyll gael eu dymchwel,

A dim ond crachen hyll sydd ar ôl,

Malurion o’u miri yn creu maes y gad o’m cwmpas,

Wedi’r agoriad sionc, â’r bardd ymlaen i gyflwyno i ni gyferbyniad mwy tywyll:

Ac nawr mae’r tywod yn fy ’sgidiau,

Yr atgofion yn ronynnau

Sy’n gwrthod gadael, sy’n glynu;

Mae’r gorwel yn graith waedlyd –

Heb os, o feistroli crefft y golygydd dethol, ac ymatal rhag dweud gormod – a chadw at y rheolau – gall **Ebrill** ddatblygu’n fardd delweddol, synhwyrus. Mae’r gerdd yn llawn trosiadau hyderus, sy’n fentrus a gwreiddiol ar brydiau, ond mae angen i **Ebrill** weithio ar gynilo, ac ymarfer torri ’nôl fel mai dim ond y gwaith gorau sy’n cael ei gynnwys yn y darn gorffenedig.

Ceir potensial hefyd yng ngwaith y tri a gyflwynodd gerddi byrion iawn: 30 llinell gan **Ellis Bell**, 42 gan **Gwladys**, 29 llinell gan **Y Dylluan Wen**. Myfyrdod ar ‘wastraff ymdrechion / y blynyddoedd a’r merthyron’ a geir gan **Ellis Bell**: ffantasi neu weledigaeth hanesyddol-genedlaetholgar amwys, a cheir yma ambell gwpled cofiadwy:

Y traethau yn dirluniau o esgyrn ein brwydrwyr;

Gronynnau bychan erbyn hyn.

Digon addawol yw cerdd **Gwladys** hefyd. Cyflwynodd gerdd dyner a theimladwy am alar, ac mae trosiad y traeth yn cael ei ddefnyddio’n bwrpasol i gyfleu colled:

Tair cyfnither yn mwynhau symlrwydd diwrnod o wyliau’r haf,

yn amsugno cariad a gofal Tadcu a Mamgu,

fel y tywod yn amsugno tonnau’r môr.

Fel sawl un yn y gystadleuaeth, mae angen i **Gwladys** fodloni ar ei chrefft ddelweddu a gadael i’r darllenydd weithio i weld ystyr y gerdd, ond unwaith eto, prif wendid y gerdd, o ran gofynion y gystadleuaeth, yw ei hyd. Anodd iawn i redwr sy’n gorffwys wedi 800m ennill ras 1500m o hyd. Yr un yw’r wers ar gyfer **Y Dylluan Wen** hefyd. Heb os, mae yma fardd da, sy’n defnyddio delweddau i feirniadu’r ffordd yr ydym yn anwybyddu’r sawl sy’n dod atom i geisio creu byd gwell:

Y gronynnau sy’n mygu

dan orthrwm dy sawdl

gan grafu dy draed a’th gydwybod

oddi tanodd

cyn i rymoedd y llanw eu llyncu

a hwythau’n angof yn y tonnau pell.

Llwyddodd y fath ddweud grymus i’n plesio a’n gwylltio’n gyfamserol. Teimlwn y gallai’r bardd fod wedi rhoi cynnig ar gyflwyno cerdd fwy uchelgeisiol o lawer, yn hytrach na bodloni ar ganiad 29 llinell o hyd.

I’r rheini sydd ddim yn siŵr pa hyd o gerdd sy’n addas i gystadleuaeth fel yr un hon, un sy’n gofyn am gerdd neu gerddi hyd at 100 llinell, awgrymwn fod angen i gystadleuwyr anelu at gyflwyno gwaith rhwng 70 a 100 llinell o hyd, er mwyn cael eu hystyried o ddifri. Rhan o’r her mewn cystadleuaeth fel hon yw creu gwaith estynedig, a rhaid gwobrwyo’r sawl sydd wedi llwyddo i wneud hynny.

Gwendid arall ar draws bron holl gerddi’r gystadleuaeth yw dibyniaeth ar ddelweddau niwlog a gor-gyffredinol, sydd ar brydiau’n gymysglyd ac annisgybledig. Rydym yn argymell bod holl feirdd y gystadleuaeth yn mynd ati i ddarllen gwaith beirdd fel Siân Northey, Elen Ifan a Mel Davies sy’n feistri ar y grefft o ddefnyddio manylion bychain i gyfleu profiadau mawr, a disgrifiadau byw sy’n argyhoeddi. Peintio llun â geiriau.

Yn gyffredinol, rydym am annog y cystadleuwyr i ddarllen yn fwy helaeth yn y Gymraeg, oherwydd roedd cystrawen yn aml yn her i sawl bardd. Cofier bod cystrawen yn beth gwahanol i gywirdeb iaith. Hawdd yw cywiro camsillafiad neu gamdreiglad, ond os yw’r gystrawen yn wallus, yna mae’r broblem yn seiliau’r tŷ. A phan mae bardd eisiau arbrofi â ffurf neu iaith neu ddelwedd, mae sylfaen gystrawennol gadarn yn hanfodol. Dyma sy’n caniatáu i fardd fentro ac arbrofi’n llwyddiannus. Awn ati, felly, i ddarllen, a darllen, a darllen.

O’r saith sy’n weddill, ceir ym mhob un ambell ganiad neu ambell bennill trawiadol iawn, ond tuedd gyffredin ymhlith y beirdd oedd peidio â chynnal y safon ar hyd y gerdd gyfan. Yr eithriad, yn hyn o beth, yw cerdd **Ina**, sy’n fwy o gyfanwaith na’r cerddi eraill. Dyma sylw am bob un o’r saith.

**Celyn**. Myfyrdod ar brifio, ac ar sut rydym ni’n darganfod ein hunaniaeth sydd gan Celyn, gan ddefnyddio ffurfiant tywod trwy brosesau hydrolegol yn drosiad estynedig i’r gwaith. Mae’r gerdd yn agor yn addawol, wrth i’r bardd gyflwyno’r ymdeimlad o wacter yn y bersonoliaeth:

Pan af am dro hyd y traeth,

daw rhyw lais i draethu, a mynnu mod i’n gwrando’n astud,

estyn ac edrych i ddrych a holi:

 ‘ble mae hi?’

Yno’n edrych arna i, dim…

Ceir cerddi am hindreuliad, erydiad, y cylchrediad rhewi-dadmer, a gweithred y llanw. Mae’n syniad gwreiddiol, ond efallai fod y cysyniad yn drech na’r dweud ar brydiau. Mae gan y bardd glust am iaith, ac mae angen darllen y cerddi’n uchel, ond mae’r bardd yn gwirioni gormod ar sŵn iaith ar draul ystyr, ac mae peryg i ddarllenydd fynd ar goll ar brydiau. Serch hynny, rydym yn sicr fod yma fardd addawol iawn sydd wrthi’n arbrofi ag iaith a ffurf ar hyn o bryd.

**Difyrrwch**. Dyma fardd sy’n dod â ni i fro’r eisteddfod, a braf oedd gweld rhywun yn mentro i ysgrifennu awdl. Dyma unig fardd caeth y gystadleuaeth, ac ar ei orau, gall y bardd ganu’n grefftus-drawiadol. Dyma, er enghraifft, englyn arbennig o dda:

Tawel yw erwau’r tywod - draw o’r dre,

 dŵr ar drai a’r cychod.

 Llonydd eu lliwiau hynod,

 yn y dŵr heb fynd na dod.

Anogwn y bardd hwn i barhau i feistroli’r gynghanedd. Wrth ddatblygu ei afael ar y gynghanedd, daw i ganu’n fwy dethol, a bydd hynny’n caniatáu i’r bardd ddweud ei ddweud mewn modd mwy gwreiddiol. Fel sawl un arall, archwilio ei berthynas â bro ei febyd y mae’r bardd, sef Treforys yn yr achos hwn. Mae’n gadael ond ‘anochel oedd dychwelyd’, ac o ddychwelyd, sylweddola fod ‘seiliau fy Swansea / yn glud ac fel goleudy’. Heb os, mae yma fardd sydd wedi dysgu rheolau’r gynghanedd yn llwyddiannus, a’r cam nesaf yw ei hymarfer yn gyson nes y tyf yn rhan o’i gyfansoddiad. Da iawn.

**Llyncu Mul**. Unwaith eto, ceir yma addewid sicr yng nghanu’r bardd. Gall greu delwedd a chyfleu teimlad. Ceir yma hefyd ymgais i lunio caniadau sy’n rhan o gyfanwaith. Un rhan drawiadol yw’r llinellau hyn o’r ail ganiad, sy’n archwilio’r rhwyg ym mherthynas y bardd â’r fro:

Mae blas yr halen

yn troi arnaf,

yn hallt a chwerw

ar fy nhafod.

A’r tywod

yn cosi fy nghroen.

Heb os, mae yma addewid. Mae’r bardd wedi ceisio cywasgu llawer iawn o wahanol elfennau i dair cerdd. Tybed a oes gwerth arbrofi â chyfres hirach o gerddi byrrach yn edrych ar wahanol elfennau o’r profiad dan sylw yn fwy manwl?

**Awdur y darn**. Casgliad o 5 cerdd a geir yma, sy’n gwneud defnydd chwareus o ddyddiau’r wythnos yn y teitlau, ac yn darlunio ‘Wythnos drwy lygaid dyn mewn ysgariad’. Llwyddodd y gerdd gyntaf ‘Llun’ i ddal ein sylw - cerdd sy’n mynd â ni i gyfeiriad annisgwyl, ac mae’n creu portread o gymeriad y traethydd ffuglennol heb ei ddisgrifio o gwbl, ond yn anuniongyrchol trwy ei sylwadau crafog am yr oriel gelf.

Yn aml dwi’n eistedd mewn orielau celf,

Yn gwylio paent yn sychu,

Heb fawr o syniad am y grefft ei hun.

Yn gwylio dyn neu ddau yn cymryd saib wrth gerdded

i drio datgloi ystyr yfflon strociau brwsh paint,

Cynnig dehongliad doeth i’r aer,

Cyn symud ymlaen at ddarn “abstract” arall.

Yn anffodus, nid oedd pob un o’r cerddi eraill mor drawiadol â hon. Efallai fod angen mwy na phum cerdd i archwilio'r profiad sydd o dan sylw. Ac er bod un o’r cerddi’n cyflwyno golygfa gyfarwydd y castell tywod, nid yw’r casgliad cyfan yn arbennig o destunol.

**Calliope**. Dyma fardd sy’n hapus i arbrofi, a da hynny. Roedd yn braf gweld rhywfaint o arbrofi â ffurf, er nad oedd wastad yn llwyddiannus - ond dyna’r broses, felly dalier ati. Os nad oedd y gerdd agoriadol, ‘Gronyn’ yn llwyr argyhoeddi, roedd ‘I’r hyn na chefais fod’ yn un o gerddi mwya’ cofiadwy’r gystadleuaeth. Mae’n gerdd flin, ond mae ôl disgyblaeth yn y defnydd o drioedd, o ailadrodd, ac o ddefnyddio bylchau a llinellu.

Dim tecst yn holi ‘Be ti’n neud dydd Gwener rôl ysgol? x’,

Dim oriau yn dadansoddi’r gwahaniaeth rhwng un a dwy ‘x’,

Dim dêt i’r sinema i wylio’r ffilm *Marvel* ddiweddara’,

Dim dal dwylo ar y ffordd i Cymraeg,

Dim cusan gyntaf yn rali YFC,

Dim gwneud hi’n 'offishal' ar *facebook*,

Yn y gerdd ‘Dihangfa’ wedyn, mae’n rhoi gwedd wahanol ar fod yn un mewn miliynau o ronynnau tywod: ‘O na bawn i’n dywod, yn ddeunydd, / yn draethydd hanesion y pensaer tair oed’. Hyfryd.

**Yr Haul ar y Bryn**. Ceir rhyw wreiddioldeb aeddfetach yng nghanu’r bardd hwn. Egyr y gerdd â chyfres o ddelweddau’n darlunio’r hyn a ddywedodd hen ddynes wrth y bardd:

Dywedodd hen ddynes wrthyf i unwaith,

â darnau o bren yn llosgi yn ei llais,

mai pobl garedig sy’n meddiannu

teimladau, ei llygaid rhew’n

cael eu goresgyn gan hiraeth maleisus,

yn peri iddi droi ei phen

mewn cywilydd, y rhychau

ar ei hwyneb yn adrodd ei thaith,

ei geiriau’n troi fy nghalon

yn angor a’i luchio yng nghanol

cefnfor fy meddwl,

y crychdonnau’n cosi

fy atgofion yn effro,

a deallais.

Nid yw’r ail ganiad, fodd bynnag, yn cynnal cyffro’r caniad cyntaf, er mor destunol yw’r ddelwedd drosiadol o gastell tywod (bywyd) yn chwalu. Dychwela’r gwreiddioldeb yn y trydydd caniad:

Geneth wydr oeddwn i’n iau,

ond erbyn hyn,

dwi wedi hen arfer

â cherdded ar y darnau miniog

o bwy oeddwn i o’r blaen,

fy nhraed wedi caledu

dros y blynyddoedd.

Ond, o ran cyfanwaith, mae’r gwahaniaeth cyffro rhwng y gwahanol ganiadauyn tarfu ar botensial y gerdd ar ei hyd, ac felly, dyma deimlo nad hon oedd cerdd y Gadair eleni.

**Ina**. Mae’r ddau ohonom yn cytuno mai hon yw cerdd fwyaf caboledig y gystadleuaeth a’i bod yn llwyr deilwng o Gadair yr Eisteddfod eleni. Rydym yn nwylo bardd gofalus. Stori gyfarwydd a geir yma, stori siaradwr Cymraeg ifanc yn gadael cefn gwlad am fywyd y ddinas, a’r traeth yn gyfrwng i archwilio’r teimladau a’r profiadau sydd ynghlwm â hynny. Mae’n llwyddo i gynnal y traeth yn gefnlen ddiriaethol i’r gwaith, ond mae’n ei ddefnyddio hefyd yn drosiad sy’n cael ei gynnal ar hyd y cerddi. Dyma agoriad synhwyrus y gerdd:

Rhyddid yw rhedeg i ddyfroedd cudd,

a gadael i’r oerfel lapio amdanaf

[…]

Gadael i’r tawelwch dreiddio i fêr fy esgyrn.

Anadlu glendid yr awyr iach,

ac amsugno’r gogoniant,

tra bo modd,

gan na fydd hi fel hyn,

fan co.

Y ‘fan co’ yw’r ddinas sy’n denu’r bardd i fyd newydd.

Ond rhyddid hefyd yw dechrau o’r dechrau.

Cymryd cam i’r tywyllwch,

i fyd o olau llachar.

Mae ambell ymadrodd haniaethol yn yr ail ganiad – ‘hawdd-der hunanddarganfod’ – ychydig yn chwithig, ond serch hynny, mae gwahanol adrannau’r gerdd yn gweithio ynghyd, wrth iddynt amlygu’r gwrthdaro rhwng y ddau le, a’r tensiwn yng nghymeriad y bardd ei hun, bardd y wlad a bardd y ddinas:

Troedio’n ofalus ar y tarmac caled,

rhag ofn nad yw

am dderbyn fy nieithrwch

[…]

Teimlo’n rhywun a theimlo’n neb,

[…]

a chyfrannu’n fechan

at fawredd y lle hwn.

Archwilio’r euogrwydd a deimla’r bardd yn sgil y teimladau cyffrous hyn y mae gweddill y gerdd.

Nid ewyn, ond euogrwydd

ddaw i’r lan,

o wybod fy mod yn rhan

o’i diwedd hi.

Synhwyrwn nad oes gan y bardd mo’r atebion i’r heriau y mae’r fro Gymraeg yn eu hwynebu, ond cawn fod yn dyst i’r ansicrwydd a deimla:

Sawl un sydd ei angen i achub y dydd?

Allwn i drio, ar ben fy hun?

Ond beth wnaf i, wir,

yn un mewn llai na miliwn?

Yn y caniad olaf, ‘Dychwelyd’, mae’r iaith yn fwy tafodieithol a’r canu’n fwy delweddol-fyw, sy’n cyferbynnu â’r enwau haniaethol yn nieithrwch y ddinas:

Fflyrtio gyda’m traed

mae’r tonnau bychain,

a cheisio fy hudo’n dyner yn ôl,

fel hen gariad yn gofyn am faddeuant

am rywbeth nad oedd yn gyfrifol amdano.

Mae hon yn hen thema ac eto’n argyfwng cyfoes. Llwyddodd **Ina** i roi trefn ar emosiynau cymysg iawn, gan rannu â ni brofiad y Cymro a’r Gymraes a all fod yn ddedwydd ei byd mewn dinas Saesneg. Yn wahanol i sawl ymgais yn y gystadleuaeth a gyflwynodd y canu gorau ymhell cyn y caniad olaf, uchafbwynt y gerdd hon yw’r pennill olaf, a thrwy ddelwedd y tywod yn siapio’r cof ac sy’n croesawu’r bardd yn ôl i’r fro, llwydda’r bardd i’n hargyhoeddi bod hwn yn bwnc o bwys, a hon yn gerdd sy’n haeddu ein sylw a’n myfyrdod.

Does angen fawr o gocsio

ar y tywod i agor stôr y cof

i’r siapau a fu,

i’m croesawu, a gadael i mi

lithro nôl i’m lle

fel petai brad ddoe yn ddim –

mae gormod yn y fantol iddo fentro peidio.

Llongyfarchiadau i **Ina** ar weithio pedwar caniad sy’n asio’n gyfanwaith. Mae’r gerdd yn gafael yn y darllenydd o’r caniad cyntaf, ac yn llwyddo i ddal ei gafael ynom tan y pennill olaf un.

Diolch i’r 11 am daflu eu gwaith i’r pair. Gobeithio y gwnewch chi barhau i weithio ar eich crefft. Gwelsom addewid yng ngwaith pob un ohonoch. Roeddem yn chwilio am ddawn dweud a’r gallu i greu delweddau a oedd yn cydio ac yn argyhoeddi, gwreiddioldeb wrth ymwneud â’r testun, a chyfanweithiau llwyddiannus. Roedd llawer o’r cerddi yn cynnwys delweddau a oedd yn cydio, a gwelsom, heb os, sawl fflach o wreiddioldeb, ond yr unig un i lwyddo i greu casgliad gwastad a chaboledig oedd Ina.

Barnwn felly fod **Ina** yn dod i’r brig ac yn llwyr haeddu ennill Cadair yr Eisteddfod eleni.